Dan me se ga̱a ataa ca̱nuû Chaꞌanj Pascuá,
ne̱ queneꞌen Jesús se vaa nichrunꞌ quisi̱j orá ta̱náj soꞌ chumii̱ nihánj ne̱ quina̱nꞌ soꞌ rihaan Rej soꞌ Yaꞌanj a.
Dan me se ꞌe̱e̱ rá soꞌ man nij síí cachéé ga̱ soꞌ rihaan chumii̱ nihánj,
ne̱ ꞌo̱ ꞌe̱e̱ rá soꞌ man nij soꞌ nda̱a se caviꞌ soꞌ a.
Dan me se quisíj orá chá xtiꞌno̱ nij soꞌ,
ne̱ a̱j guun rá síí cuꞌna̱j Judas Iscariote taꞌníí Simón ta̱cuachén soꞌ man Jesús rihaan nij síí ta̱j riꞌyunj man Jesús,
quiꞌyaj Síí Chre̱e a.
Ne̱ a̱j queneꞌen Jesús se vaa quisíj guun chij maꞌa̱n soꞌ rihaan cunuda̱nj rasu̱u̱n,
quiꞌyaj Yaꞌanj,
ne̱ a̱j queneꞌen soꞌ se vaa si̱j cavii rej ya̱nj Yaꞌanj me soꞌ ne̱ quina̱nꞌ uún soꞌ rihaan Yaꞌanj a.
Dan me se ga̱a quisíj chá xtiꞌno̱ nij soꞌ,
ne̱ quirii Jesús roto̱ nu̱u̱ soꞌ,
ne̱ taꞌaa soꞌ yatzíj toallá,
ne̱ numíj soꞌ catuu̱n soꞌ a.
Veé dan,
ga̱a ne̱ caraa soꞌ na rque rcoꞌo̱o,
ga̱a ne̱ guun cheꞌe̱ soꞌ naꞌnuꞌ soꞌ tacóó nij síí tucuꞌyón snana̱ soꞌ,
ne̱ nachen soꞌ yatzíj toallá numi̱i catuu̱n soꞌ,
ne̱ tinacoo̱ soꞌ tacóó nij síí tucuꞌyón snana̱ soꞌ a.
Dan me se cuchiꞌ soꞌ rihaan síí cuꞌna̱j Simón Pedró,
ne̱ cataj Pedró rihaan soꞌ a:
―Señor,
ma̱ꞌán so̱ꞌ naꞌnu̱ꞌ tacój a̱ naꞌ ―taj Pedró,
xnáꞌanj soꞌ man Jesús a.
Ga̱a ne̱ cataj Jesús rihaan soꞌ a:
―Ne neꞌén so̱ꞌ me cheꞌé ꞌyáj da̱nj cuano̱ maꞌ.
Tza̱j ne̱ vaa güii,
ne̱ xca̱j so̱ꞌ cuentá ado̱nj ―taj Jesús rihaan Pedró a.
―Daj chiha̱a̱ míj se̱ guun naꞌnu̱ꞌ so̱ꞌ tacój a̱ maꞌ ―taj Pedró rihaan Jesús a.
Ga̱a ne̱ cataj Jesús rihaan Pedró a:
―Tza̱j ne̱ sese se̱ naꞌnúꞌ ꞌu̱nj tacóó so̱ꞌ,
ne̱ se̱ caꞌvee guún so̱ꞌ tuvíꞌ ꞌu̱nj maꞌ ―taj Jesús rihaan Pedró a.
Ga̱a ne̱ cataj Simón Pedró rihaan Jesús a:
―Se̱ naꞌnúꞌ so̱ꞌ ina̱nj tacój,
maan Señor.
Nda̱a nu̱ꞌ raꞌaj do̱ꞌ,
nu̱ꞌ raj do̱ꞌ,
naꞌnu̱ꞌ so̱ꞌ á ―taj Pedró rihaan Jesús a.
Ga̱a ne̱ cataj Jesús rihaan soꞌ a:
―Xa̱ꞌ síí a̱j cane,
tza̱j ne̱ taj cheꞌé naꞌnu̱ꞌ nii man nu̱ꞌ nee̱ man soꞌ maꞌ.
ꞌO̱ se a̱j naruvii man soꞌ na̱nj á.
Ma̱an se ina̱nj tacóó soꞌ naꞌnu̱ꞌ nii na̱nj ado̱nj.
Ne̱ nda̱ꞌ se a̱j naruvii man taꞌa̱j soj,
tza̱j ne̱ né ta̱ranꞌ soj me síí naruvii man maꞌ ―taj Jesús a.
ꞌO̱ se a̱j queneꞌen Jesús se vaa ta̱cuachén ꞌo̱ nij soꞌ man soꞌ rihaan nij síí ta̱j riꞌyunj man soꞌ a.
Cheꞌé dan cataj soꞌ se vaa né cunuda̱nj nij soꞌ me síí naruvii man maꞌ.
Dan me se ga̱a quisíj naꞌnuꞌ Jesús tacóó nij soꞌ,
ne̱ nanuû soꞌ se‑ro̱to̱ soꞌ,
ne̱ caꞌanj ca̱yáán uún soꞌ rej ya̱nj nij soꞌ,
ga̱a ne̱ xnáꞌanj soꞌ man nij soꞌ,
cataj soꞌ a:
―Neꞌen soj me cheꞌé quiꞌyáj da̱nj man soj naꞌ.
Xa̱ꞌ soj,
tza̱j ne̱ aꞌmii soj rihanj,
ne̱ taj soj Maestro do̱ꞌ,
Señor do̱ꞌ,
ne̱ cuna̱j ꞌyaj soj cheꞌé se veé dan mé ꞌu̱nj a.
Cheꞌé dan,
sese ma̱ꞌán ꞌu̱nj si̱j me Maestró do̱ꞌ,
Señor do̱ꞌ,
a̱j naꞌnuꞌ tacóó soj,
ne̱ no̱ xcúún soj naꞌnu̱ꞌ soj tacóó tuviꞌ soꞌ na̱nj ado̱nj.
Da̱nj ina̱nj quiꞌyáj,
cheꞌé rej me raj queneꞌe̱n soj manj,
ne̱ xca̱j soj cuentá da̱j quiꞌya̱j maꞌa̱n soj uún ado̱nj.
Cuano̱ nihánj me cata̱j xnaꞌanj yá ꞌu̱nj rihaan soj se vaa né si̱j noco̱o doj me mozó rihaan se‑ruꞌve̱e̱ mozó maꞌ.
Ne̱ né si̱j noco̱o doj me síí caꞌanj suun rihaan síí caꞌnéé man soꞌ maꞌ.
Ne̱ a̱j cuno soj nana̱ nihánj,
ne̱ sese quiꞌya̱j soj nu̱ꞌ nana̱ nihánj,
ne̱ ya̱ cavi̱i̱ sa̱ꞌ soj ado̱nj.